Πίνακας περιεχομένων

ΜΕΡΟΣ Ι—ΔΗΜΟΣΙΟΝΟΜΙΚΟ ΠΛΑΙΣΙΟ και ΕΙΔΙΚΟΙ ΜΗΧΑΝΙΣΜΟΙ 3

A. Διατάξεις σχετικά με το δημοσιονομικό πλαίσιο 3

B. Διατάξεις σχετικά με τουσ ειδικουσ μηχανισμουσ που δεν περιλαμβάνονται στο δημοσιονομικό πλαίσιο 3

B.1. Αποθεματικό Επείγουσας Βοήθειας 3

B.2. Ταμείο Αλληλεγγύης της Ευρωπαϊκής Ένωσης 4

B.3. Μηχανισμός Ευελιξίας 4

B.4. Ευρωπαϊκό Ταμείο Προσαρμογής στην Παγκοσμιοποίηση 5

B.5. Αποθεματικό για κρίσεις στον γεωργικό τομέα 5

B.6. Περιθώριο για απρόβλεπτες ανάγκες 6

ΜΕΡΟΣ II - ΒΕΛΤΙΩΣΗ ΤΗΣ ΔΙΟΡΓΑΝΙΚΗΣ ΣΥΝΕΡΓΑΣΙΑΣ ΚΑΤΑ ΤΗ ΔΙΑΡΚΕΙΑ ΤΗΣ ΔΙΑΔΙΚΑΣΙΑΣ ΤΟΥ ΠΡΟΫΠΟΛΟΓΙΣΜΟΥ 7

A. η διαδικασία διοργανικής συνεργασίας 7

B. εγγραφη δημοσιονομικων διαταξεων στις νομοθετικες πραξεις 7

Γ. δαπάνες σχετικές με τις συμφωνίες αλιείας 8

Δ. χρηματοδότηση της κοινής εξωτερικής πολιτικής και πολιτικής ασφάλειας (ΚΕΠΠΑ) 8

E. συμμετοχή των θεσμικών οργάνων όσον αφορά θέματα αναπτυξιακήσ πολιτικήσ και του ευρωπαϊκού ταμείου ανάπτυξης 10

ΣΤ. συνεργασία των θεσμικών οργάνων κατά τη διαδικασία του προϋπολογισμού σχετικά με τις διοικητικές δαπάνες 10

ΜΕΡΟΣ III – ΧΡΗΣΤΗ ΔΗΜΟΣΙΟΝΟΜΙΚΗ ΔΙΑΧΕΙΡΙΣΗ ΤΩΝ ΚΟΝΔΥΛΙΩΝ ΤΗΣ ΕΕ 11

A. δημοσιονομικός προγραμματισμός 11

B. οργανισμοι και ευρωπαϊκα σχολεια 12

ΠΑΡΑΡΤΗΜΑ - ΔΙΟΡΓΑΝΙΚΗ ΣΥΝΕΡΓΑΣΙΑ ΚΑΤΑ ΤΗ ΔΙΑΔΙΚΑΣΙΑ ΤΟΥ ΠΡΟΫΠΟΛΟΓΙΣΜΟΥ 14

Μέρος Α. Χρονοδιάγραμμα της διαδικασίας του προϋπολογισμού 14

Μέρος Β. Προτεραιότητες της διαδικασίας του προϋπολογισμού 14

Μέρος Γ. Κατάρτιση του σχεδίου του προϋπολογισμού και επικαιροποίηση των εκτιμήσεων 14

Μέρος Δ. Διαδικασία του προϋπολογισμού πριν τη συνδιαλλαγή 15

Μέρος Ε. Διαδικασία συνδιαλλαγής 16

Διορθωτικοί προϋπολογισμοί 18

Σχέδιο

Διοργανική συμφωνία

μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη συνεργασία σε δημοσιονομικά θέματα και τη χρηστή δημοσιονομική διαχείριση

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ Η ΕΥΡΩΠΑΪΚH ΕΠΙΤΡΟΠΗ,

εφεξής «τα θεσμικά όργανα»,

ΣΥΜΦΩΝΗΣΑΝ, τα ακόλουθα:

1. Στόχος της παρούσας συμφωνίας που εγκρίθηκε σύμφωνα με το άρθρο 295 της Συνθήκης για τη λειτουργία της Ευρωπαϊκής Ένωσης (εφεξής «ΣΛΕΕ») είναι να βελτιώσει τη λειτουργία της ετήσιας διαδικασίας του προϋπολογισμού και τη συνεργασία μεταξύ των θεσμικών οργάνων σε δημοσιονομικά θέματα.

2. Η συμφωνία είναι δεσμευτική για όλα τα θεσμικά όργανα καθ' όλη τη διάρκεια ισχύος της.

3. 3. Η παρούσα συμφωνία δεν επηρεάζει τις αντίστοιχες αρμοδιότητες των θεσμικών οργάνων σε θέματα προϋπολογισμού, όπως αυτές ορίζονται από τις Συνθήκες, στον κανονισμό (ΕE) αριθ. …/201x για τη θέσπιση του πολυετούς δημοσιονομικού πλαισίου για τα έτη 2014-20xx[1] (εφεξής «ο κανονισμός ΠΔΠ») και στον κανονισμό (EE) αριθ. /201x του Ευρωπαϊκού Κοινοβουλίου και του Συμβουλίου σχετικά με τους δημοσιονομικούς κανόνες που εφαρμόζονται στον ετήσιο προϋπολογισμό της Ένωσης (εφεξής ο «δημοσιονομικός κανονισμός»)[2].

4. Κάθε τροποποίηση της παρούσας συμφωνίας απαιτεί τη συγκατάθεση όλων των θεσμικών οργάνων.

5. Η παρούσα συμφωνία αποτελείται από τρία μέρη:

6. Το Μέρος Ι περιλαμβάνει συμπληρωματικές διατάξεις σχετικές με το πολυετές δημοσιονομικό πλαίσιο και διάταξη για ειδικούς μηχανισμούς που δεν περιλαμβάνονται στο δημοσιονομικό πλαίσιο.

7. Το μέρος II αφορά τη διοργανική συνεργασία κατά τη διαδικασία του προϋπολογισμού.

8. Το μέρος IIΙ περιλαμβάνει διατάξεις σχετικά με τη χρηστή δημοσιονομική διαχείριση των κονδυλίων της ΕΕ.

9. Η παρούσα συμφωνία αρχίζει να ισχύει την ίδια ημέρα με τον κανονισμό ΠΔΠ και αντικαθιστά τη διοργανική συμφωνία, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση[3].

ΜΕΡΟΣ Ι—ΔΗΜΟΣΙΟΝΟΜΙΚΟ ΠΛΑΙΣΙΟ και ΕΙΔΙΚΟΙ ΜΗΧΑΝΙΣΜΟΙ

A. Διατάξεις σχετικά με το δημοσιονομικό πλαίσιο

10. Οι πληροφορίες που αφορούν πράξεις που δεν περιλαμβάνονται στον γενικό προϋπολογισμό της Ευρωπαϊκής Ένωσης και η προβλέψιμη εξέλιξη των διαφόρων κατηγοριών ιδίων πόρων της Ένωσης παρουσιάζονται, ενδεικτικά, σε χωριστούς πίνακες. Αυτές οι πληροφορίες επικαιροποιούνται ετησίως και περιλαμβάνονται στα έγγραφα που συνοδεύουν το σχέδιο προϋπολογισμού.

11. Με εξαίρεση στον υποτομέα για την οικονομική, κοινωνική και γεωγραφική συνοχή του δημοσιονομικού πλαισίου, για τους σκοπούς της χρηστής δημοσιονομικής διαχείρισης, τα θεσμικά όργανα φροντίζουν να αφήνουν, στο μέτρο του δυνατού, κατά τη διαδικασία του προϋπολογισμού και την έγκρισή του, επαρκή διαθέσιμα περιθώρια κάτω από τα ανώτατα όρια των διαφόρων τομέων.

Επικαιροποίηση των προβλέψεων για τις πιστώσεις πληρωμών μετά το 2020

12. Το 2017, η Επιτροπή θα επικαιροποιήσει τις προβλέψεις για τις πιστώσεις πληρωμών μετά το 2020. Αυτή η επικαιροποίηση θα λάβει υπόψη την πραγματική εκτέλεση των πιστώσεων του προϋπολογισμού για αναλήψεις υποχρεώσεων και των πιστώσεων του προϋπολογισμού για πληρωμές, καθώς και τις προβλέψεις εκτέλεσης. Επίσης θα λάβει υπόψη τους ισχύοντες κανόνες προκειμένου να εξασφαλισθεί ότι οι πιστώσεις πληρωμών εξελίσσονται ομαλά σε σύγκριση με τις πιστώσεις ανάληψης υποχρεώσεων και με τις προβλέψεις ανάπτυξης που αφορούν το Ακαθάριστο Εθνικό Εισόδημα (ΑΕΕ) της Ευρωπαϊκής Ένωσης.

B. Διατάξεις σχετικά με τουσ ειδικουσ μηχανισμουσ που δεν περιλαμβάνονται στο δημοσιονομικό πλαίσιο

B. 1. Αποθεματικό Επείγουσας Βοήθειας

13. Το Αποθεματικό Επείγουσας Βοήθειας έχει ως στόχο να διευκολύνει την ταχεία αντιμετώπιση συγκεκριμένων αναγκών βοήθειας σε τρίτες χώρες, λόγω γεγονότων που δεν ήταν δυνατόν να προβλεφθούν κατά την κατάρτιση του προϋπολογισμού, κατά προτεραιότητα για ενέργειες ανθρωπιστικού χαρακτήρα, αλλά και για την πολιτική διαχείριση κρίσεων και για λόγους προστασίας, εφόσον το απαιτούν οι περιστάσεις.

Το ετήσιο ποσό του αποθεματικού καθορίζεται σε 350 εκατ. EUR (σε τιμές του 2011) και μπορεί να χρησιμοποιηθεί έως το έτος ν+1 σύμφωνα με τον δημοσιονομικό κανονισμό. Tο αποθεματικό εγγράφεται στον γενικό προϋπολογισμό της Ευρωπαϊκής Ένωσης ως προσωρινή πίστωση. Το μέρος του ετήσιου ποσού που προκύπτει από τα προηγούμενα έτη θα χρησιμοποιηθεί πρώτα κατά σειρά αρχαιότητας. Το μέρος του ετήσιου ποσού του έτους ν που δεν χρησιμοποιείται κατά τη διάρκεια του έτους ν+1 καταργείται.

Η Επιτροπή, όταν κρίνει ότι είναι ανάγκη να χρησιμοποιηθεί το αποθεματικό αυτό, υποβάλλει στα δύο σκέλη της αρμόδιας για τον προϋπολογισμό αρχής πρόταση μεταφοράς πιστώσεων από το αποθεματικό στις αντίστοιχες γραμμές του προϋπολογισμού.

Ωστόσο, πριν οποιαδήποτε πρόταση της Επιτροπής για τη μεταφορά πιστώσεων από το αποθεματικό πρέπει να εξετάζονται οι δυνατότητες επαναδιάθεσης των πιστώσεων.

Σε περίπτωση διαφωνίας κινείται διαδικασία τριμερών συσκέψεων.

Οι μεταφορές πιστώσεων θα πραγματοποιούνται σύμφωνα με τον δημοσιονομικό κανονισμό.

B. 2. Ταμείο Αλληλεγγύης της Ευρωπαϊκής Ένωσης

14. Στόχος του Ταμείου Αλληλεγγύης της Ευρωπαϊκής Ένωσης είναι η ταχεία δημοσιονομική ενίσχυση σε περίπτωση μειζόνων καταστροφών που συμβαίνουν στο έδαφος κράτους μέλους ή υποψήφιας χώρας, όπως ορίζει η σχετική βασική πράξη. Το ετήσιο ανώτατο όριο των διαθέσιμων πιστώσεων για το Ταμείο Αλληλεγγύης ανέρχεται σε 1 δισεκατομμύριο EUR (σε τιμές του 2011). Την 1η Οκτωβρίου κάθε έτους, πρέπει να παραμένει διαθέσιμο τουλάχιστον το ένα τέταρτο του ετησίου ποσού για την κάλυψη των αναγκών που προκύπτουν μέχρι το τέλος του έτους.1 Το μέρος του ετησίου ποσού που δεν είναι εγγεγραμμένο στον προϋπολογισμό δεν μπορεί να μεταφερθεί στα επόμενα έτη.

Σε εξαιρετικές περιπτώσεις, και εάν οι υπόλοιποι δημοσιονομικοί πόροι που διατίθενται στο Ταμείο το έτος κατά το οποίο επήλθε η καταστροφή, όπως ορίζει η σχετική βασική πράξη, δεν επαρκούν για να καλύψουν το ποσό της ενίσχυσης που θεωρείται αναγκαία από την αρμόδια για τον προϋπολογισμό αρχή, η Επιτροπή μπορεί να προτείνει να χρηματοδοτηθεί η διαφορά από τις πιστώσεις του Ταμείου του επόμενου έτους. Το ετήσιο ποσό του Ταμείου που πρέπει να εγγράφεται στον προϋπολογισμό κάθε έτους δεν μπορεί σε καμία περίπτωση να υπερβεί το 1 δισεκατομμύριο EUR.

Όταν πληρούνται οι προϋποθέσεις κινητοποίησης του Ταμείου Αλληλεγγύης όπως αυτές ορίζονται στη σχετική βασική πράξη, η Επιτροπή υποβάλλει πρόταση για την κινητοποίησή του. Όταν υπάρχουν δυνατότητες επαναδιάθεσης των πιστώσεων στο πλαίσιο του τομέα για τον οποίο απαιτούνται πρόσθετες δαπάνες, η Επιτροπή το λαμβάνει υπόψη κατά την υποβολή της αναγκαίας πρότασης, σύμφωνα με τον δημοσιονομικό κανονισμό, με τη βοήθεια του κατάλληλου δημοσιονομικού μηχανισμού. Η απόφαση κινητοποίησης του Ταμείου λαμβάνεται από κοινού από τα δύο σκέλη της αρμόδιας για τον προϋπολογισμό αρχής. Το Συμβούλιο αποφασίζει με ειδική πλειοψηφία και το Ευρωπαϊκό Κοινοβούλιο με την πλειοψηφία των μελών που το απαρτίζουν και των τριών πέμπτων των ψηφισάντων.

Σε περίπτωση διαφωνίας κινείται διαδικασία τριμερών συσκέψεων.

B.3. Μηχανισμός Ευελιξίας

15. Ο Μηχανισμός Ευελιξίας, το ετήσιο ανώτατο όριο του οποίου ανέρχεται σε 500 εκατ. EUR (σε τιμές του 2011), προορίζεται να καταστήσει δυνατή τη χρηματοδότηση για δεδομένο οικονομικό έτος και εντός του ορίου του προαναφερθέντος ποσού, σαφώς προσδιορισμένων δαπανών οι οποίες δεν μπορούν να χρηματοδοτηθούν στο πλαίσιο των διαθέσιμων ανωτάτων ορίων για έναν ή περισσοτέρους άλλους τομείς.

Το ετήσιο ποσό του Μηχανισμού Ευελιξίας μπορεί να χρησιμοποιηθεί μέχρι το έτος ν + 3. Το μέρος του ετήσιου ποσού που προκύπτει από τα προηγούμενα έτη θα χρησιμοποιηθεί πρώτα κατά σειρά αρχαιότητας. Το μέρος του ετήσιου ποσού του έτους ν που δεν χρησιμοποιείται κατά τη διάρκεια του έτους ν+3 καταργείται.

Η Επιτροπή υποβάλλει πρόταση για την κινητοποίηση του Μηχανισμού Ευελιξίας αφού εξετάσει όλες τις δυνατότητες επαναδιάθεσης των πιστώσεων στο πλαίσιο του τομέα στον οποίο απαιτούνται οι πρόσθετες δαπάνες.

Η πρόταση προσδιορίζει τις ανάγκες που πρέπει να καλυφθούν και το ποσό. Η πρόταση μπορεί να υποβληθεί για οποιοδήποτε οικονομικό έτος στη διάρκεια της διαδικασίας του προϋπολογισμού.

Η απόφαση κινητοποίησης του Μηχανισμού Ευελιξίας λαμβάνεται από κοινού από τα δύο σκέλη της αρμόδιας για τον προϋπολογισμό αρχής. Το Συμβούλιο αποφασίζει με ειδική πλειοψηφία και το Ευρωπαϊκό Κοινοβούλιο με την πλειοψηφία των μελών που το απαρτίζουν και των τριών πέμπτων των ψηφισάντων.

Επιτυγχάνεται συμφωνία στο πλαίσιο της ετήσιας διαδικασίας του προϋπολογισμού.

B.4. Ευρωπαϊκό Ταμείο Προσαρμογής στην Παγκοσμιοποίηση

16. Στόχος του Ευρωπαϊκού Ταμείου Προσαρμογής στην Παγκοσμιοποίηση είναι η παροχή συμπληρωματικής ενίσχυσης στους εργαζομένους που πλήττονται από τις συνέπειες των μεγάλων διαρθρωτικών αλλαγών στο παγκόσμιο εμπόριο, ώστε να βοηθήσει την επανένταξή τους στην αγορά εργασίας και επίσης στους γεωργούς που πλήττονται από τις αρνητικές συνέπειες της παγκοσμιοποίησης.

Το Ταμείο δεν μπορεί να υπερβεί το μέγιστο ετήσιο ποσό των 429 εκατ. EUR (σε τιμές του 2011).

Οι πιστώσεις εγγράφονται στον γενικό προϋπολογισμό της Ευρωπαϊκής Ένωσης ως προσωρινή πίστωση.

Όταν πληρούνται οι προϋποθέσεις κινητοποίησης του Ευρωπαϊκού Ταμείου Προσαρμογής στην Παγκοσμιοποίηση, όπως αυτές ορίζονται στη σχετική βασική πράξη, η Επιτροπή υποβάλλει πρόταση για την κινητοποίησή του. Η απόφαση κινητοποίησης του Ταμείου λαμβάνεται από κοινού από τα δύο σκέλη της αρμόδιας για τον προϋπολογισμό αρχής. Το Συμβούλιο αποφασίζει με ειδική πλειοψηφία και το Ευρωπαϊκό Κοινοβούλιο με την πλειοψηφία των μελών που το απαρτίζουν και των τριών πέμπτων των ψηφισάντων.

Ταυτόχρονα με την υποβολή της πρότασής της για απόφαση κινητοποίησης του Ταμείου, η Επιτροπή υποβάλλει στα δύο σκέλη της αρμόδιας για τον προϋπολογισμό αρχής πρόταση μεταφοράς στις αντίστοιχες γραμμές του προϋπολογισμού. Σε περίπτωση διαφωνίας κινείται διαδικασία τριμερών συσκέψεων.

Οι μεταφορές σχετικά με το Ευρωπαϊκό Ταμείο Προσαρμογής στην Παγκοσμιοποίηση πραγματοποιούνται σύμφωνα με τον δημοσιονομικό κανονισμό.

B. 5. Αποθεματικό για κρίσεις στον γεωργικό τομέα

17. Το Αποθεματικό για κρίσεις στον γεωργικό τομέα προορίζεται για τη χορήγηση συμπληρωματικής στήριξης στον τομέα σε περίπτωση μεγάλων κρίσεων που πλήττουν τη γεωργική παραγωγή ή τη διανομή σε περίπτωση που δεν μπορεί να χρηματοδοτηθεί εντός του προβλεπόμενου διαθέσιμου ορίου για τον τομέα 2

Το Ταμείο δεν μπορεί να υπερβεί το μέγιστο ετήσιο ποσό των 500 εκατ. EUR (σε τιμές του 2011).

Οι πιστώσεις εγγράφονται στον γενικό προϋπολογισμό της Ευρωπαϊκής Ένωσης ως προσωρινή πίστωση.

Η Επιτροπή, όταν κρίνει ότι είναι ανάγκη να χρησιμοποιηθεί το αποθεματικό αυτό, σύμφωνα με την σχετική βασική πράξη, υποβάλλει στα δύο σκέλη της αρμόδιας για τον προϋπολογισμό αρχής πρόταση μεταφοράς πιστώσεων από το αποθεματικό στις αντίστοιχες γραμμές του προϋπολογισμού. Ωστόσο, πριν οποιαδήποτε πρόταση της Επιτροπής για τη μεταφορά πιστώσεων από το αποθεματικό πρέπει να εξετάζονται οι δυνατότητες επαναδιάθεσης των πιστώσεων.

Σε περίπτωση διαφωνίας κινείται διαδικασία τριμερών συσκέψεων.

Οι μεταφορές σε σχέση με το αποθεματικό πραγματοποιούνται σύμφωνα με τον δημοσιονομικό κανονισμό.

B.6. Περιθώριο για απρόβλεπτες ανάγκες

18. Το περιθώριο για απρόβλεπτες ανάγκες έως 0,03% του Ακαθάριστου Εθνικού Εισοδήματος της Ένωσης βρίσκεται εκτός των ανωτάτων ορίων του δημοσιονομικού πλαισίου ως έσχατος μηχανισμός αντίδρασης σε απρόβλεπτες περιστάσεις.

Η προσφυγή στο περιθώριο για απρόβλεπτες ανάγκες δεν θα υπερβαίνει, σε οποιοδήποτε έτος, το μέγιστο ποσό που προβλέπεται στην παράγραφο (1)(γ) του άρθρου 4 του κανονισμού ΠΔΠ και θα είναι σύμφωνα με το ανώτατο όριο ιδίων πόρων.

Η κινητοποίηση του περιθωρίου για απρόβλεπτες ανάγκες, ή μέρος αυτού, προτείνεται από την Επιτροπή κατόπιν εις βάθος ανάλυσης όλων των άλλων δημοσιονομικών δυνατοτήτων. Η Επιτροπή υποβάλλει μαζί με την πρόταση κινητοποίησης του περιθωρίου για απρόβλεπτες ανάγκες, μια πρόταση ανακατανομής ενός σημαντικού ποσού εφόσον υποστηρίζεται από την ανάλυση, εντός του τρέχοντος προϋπολογισμού.

Η απόφαση κινητοποίησης του περιθωρίου για απρόβλεπτες ανάγκες λαμβάνεται από κοινού από τα δύο σκέλη της αρμόδιας για τον προϋπολογισμό αρχής. Το Συμβούλιο αποφασίζει με ειδική πλειοψηφία και το Ευρωπαϊκό Κοινοβούλιο με την πλειοψηφία των μελών που το απαρτίζουν και των τριών πέμπτων των ψηφισάντων.

ΜΕΡΟΣ II - ΒΕΛΤΙΩΣΗ ΤΗΣ ΔΙΟΡΓΑΝΙΚΗΣ ΣΥΝΕΡΓΑΣΙΑΣ ΚΑΤΑ ΤΗ ΔΙΑΡΚΕΙΑ ΤΗΣ ΔΙΑΔΙΚΑΣΙΑΣ ΤΟΥ ΠΡΟΫΠΟΛΟΓΙΣΜΟΥ

A. η διαδικασία διοργανικής συνεργασίας

19. Οι λεπτομέρειες της διοργανικής συνεργασίας σε θέματα προϋπολογισμού καθορίζονται στο παράρτημα.

B. εγγραφη δημοσιονομικων διαταξεων στις νομοθετικες πραξεις

20. Οι νομοθετικές πράξεις που αφορούν πολυετή προγράμματα θεσπιζόμενα με τη συνήθη νομοθετική διαδικασία περιλαμβάνουν διάταξη με την οποία η νομοθετική αρχή καθορίζει το δημοσιονομικό κονδύλιο του προγράμματος.

Το ποσό αυτό αποτελεί, για την αρμόδια για τον προϋπολογισμό αρχή, προνομιακή αναφορά κατά την ετήσια διαδικασία του προϋπολογισμού.

Η αρμόδια για τον προϋπολογισμό αρχή και η Επιτροπή, όταν υποβάλει το σχέδιο προϋπολογισμού της, αναλαμβάνουν τη δέσμευση να μην αποκλίνουν από το ποσό αυτό καθ' όλη τη διάρκεια του σχετικού προγράμματος κατά ποσοστό μεγαλύτερο του 10%, εκτός εάν προκύψουν νέες αντικειμενικές και διαρκείς περιστάσεις που αποτελούν το αντικείμενο ρητής και σαφούς αιτιολόγησης, στην οποία θα λαμβάνονται υπόψη τα αποτελέσματα που απορρέουν από την εφαρμογή του προγράμματος, ιδίως βάσει αξιολογήσεων. Οποιαδήποτε αύξηση που προκύπτει από αυτή τη μεταβολή πρέπει να παραμείνει εντός του υφιστάμενου ανωτάτου ορίου για τον σχετικό τομέα, με την επιφύλαξη της κινητοποίησης μηχανισμών που αναφέρονται στον κανονισμό ΠΔΠ και στην παρούσα συμφωνία.

Το παρόν σημείο δεν εφαρμόζεται στις πιστώσεις συνοχής οι οποίες εγκρίνονται με τη συνήθη νομοθετική διαδικασία, καταλογίζονται εκ των προτέρων στα κράτη μέλη και περιλαμβάνουν δημοσιονομικό κονδύλιο για ολόκληρη τη διάρκεια του προγράμματος και για έργα μεγάλης κλίμακας, όπως αναφέρεται στο άρθρο 14 του κανονισμού ΠΔΠ.

21. Οι νομοθετικές πράξεις που αφορούν πολυετή προγράμματα τα οποία δεν υπάγονται στη συνήθη νομοθετική διαδικασία δεν περιλαμβάνουν «ποσό κρινόμενο αναγκαίο».

Σε περίπτωση που το Συμβούλιο προτίθεται να εισαγάγει δημοσιονομική αναφορά, αυτή έχει χαρακτήρα ενδεικτικό της βούλησης του νομοθέτη και δεν επηρεάζει τις αρμοδιότητες της αρμόδιας για τον προϋπολογισμό αρχής, όπως ορίζονται στη ΣΛΕΕ. Σχετική μνεία γίνεται σε κάθε νομοθετική πράξη που περιέχει ανάλογη δημοσιονομική αναφορά.

Εάν το εν λόγω ποσό έχει αποτελέσει αντικείμενο συμφωνίας στο πλαίσιο της διαδικασίας συνδιαλλαγής που προβλέπεται στην κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής της 4ης Μαρτίου 1975[4], θεωρείται ποσό αναφοράς κατά την έννοια του σημείου 17 της παρούσας συμφωνίας.

Γ. δαπάνες σχετικές με τις συμφωνίες αλιείας

22. Οι δαπάνες για τις συμφωνίες αλιείας υπόκεινται στους ακόλουθους ειδικούς κανόνες:

Η Επιτροπή αναλαμβάνει την υποχρέωση να ενημερώνει τακτικά το Ευρωπαϊκό Κοινοβούλιο επί της προετοιμασίας και της πορείας των διαπραγματεύσεων, συμπεριλαμβανομένων των δημοσιονομικών επιπτώσεων.

Στο πλαίσιο της νομοθετικής διαδικασίας σχετικά με τις συμφωνίες στον τομέα της αλιείας, τα θεσμικά όργανα καταβάλλουν κάθε δυνατή προσπάθεια, ώστε όλες οι διαδικασίες να εκτελεσθούν το ταχύτερο δυνατό.

Τα ποσά που προβλέπονται στον προϋπολογισμό για νέες συμφωνίες ή για την ανανέωση συμφωνιών που τίθενται σε ισχύ μετά την 1η Ιανουαρίου του σχετικού έτους του προϋπολογισμού εγγράφονται στο αποθεματικό.

Εάν οι πιστώσεις σχετικά με τις συμφωνίες αλιείας (συμπεριλαμβανομένου του αποθεματικού) αποδειχθούν ανεπαρκείς, η Επιτροπή θα παρέχει στην αρμόδια για τον προϋπολογισμό αρχή τις πληροφορίες που θα καταστήσουν δυνατή μια ανταλλαγή απόψεων, με τη μορφή τριμερούς σύσκεψης, ενδεχομένως απλουστευμένης, για τα αίτια της κατάστασης αυτής, καθώς και για τα μέτρα που μπορούν να ληφθούν σύμφωνα με τις ισχύουσες διαδικασίες. Εφόσον απαιτείται, η Επιτροπή προτείνει τα κατάλληλα μέτρα.

Ανά τρίμηνο, η Επιτροπή υποβάλλει στην αρμόδια για τον προϋπολογισμό αρχή λεπτομερείς πληροφορίες σχετικά με την εκτέλεση των ισχυουσών συμφωνιών και δημοσιονομική πρόβλεψη για το υπόλοιπο έτος.

Δ. χρηματοδότηση της κοινής εξωτερικής πολιτικής και πολιτικής ασφάλειας (ΚΕΠΠΑ)

23. Για τις δαπάνες της ΚΕΠΠΑ που βαρύνουν τον γενικό προϋπολογισμό της Ευρωπαϊκής Ένωσης σύμφωνα με το άρθρο 41 της Συνθήκης για την Ευρωπαϊκή Ένωση, τα θεσμικά όργανα προσπαθούν, στην επιτροπή συνδιαλλαγής και με βάση το σχέδιο προϋπολογισμού που καταρτίζει η Επιτροπή, να καταλήγουν κάθε χρόνο σε συμφωνία σχετικά με το ποσό των επιχειρησιακών δαπανών που θα καταλογισθούν στον προϋπολογισμό της Ευρωπαϊκής Ένωσης και σχετικά με την κατανομή του ποσού αυτού μεταξύ των άρθρων του κεφαλαίου ΚΕΠΠΑ του προϋπολογισμού που προτείνονται στην τέταρτη παράγραφο του παρόντος σημείου. Ελλείψει συμφωνίας, εξυπακούεται ότι το Ευρωπαϊκό Κοινοβούλιο και το Συμβούλιο θα εγγράψουν στον προϋπολογισμό το ποσό που περιλαμβάνεται στον προηγούμενο προϋπολογισμό ή αυτό που προτείνεται στο σχέδιο προϋπολογισμού, εάν αυτό είναι μικρότερο.

Το συνολικό ποσό των επιχειρησιακών δαπανών ΚΕΠΠΑ θα κατανέμεται μεταξύ των άρθρων του κεφαλαίου του προϋπολογισμού ΚΕΠΠΑ, όπως προτείνεται στο τέταρτο εδάφιο του παρόντος σημείου. Κάθε άρθρο καλύπτει μηχανισμούς που έχουν ήδη εγκριθεί, μηχανισμούς οι οποίοι έχουν προβλεφθεί αλλά δεν έχουν ακόμη εγκριθεί, καθώς και όλους τους μελλοντικούς — δηλαδή απρόβλεπτους — μηχανισμούς που θα εγκρίνει το Συμβούλιο στη διάρκεια του οικείου οικονομικού έτους.

Δεδομένου ότι σύμφωνα με τον δημοσιονομικό κανονισμό, η Επιτροπή έχει το δικαίωμα να προβαίνει αυτόνομα σε μεταφορές πιστώσεων μεταξύ των άρθρων του κεφαλαίου ΚΕΠΠΑ του προϋπολογισμού, εξασφαλίζεται η ευελιξία που θεωρείται αναγκαία για την ταχεία εφαρμογή των ενεργειών ΚΕΠΠΑ. Στην περίπτωση κατά την οποία το ποσό του κεφαλαίου ΚΕΠΠΑ του προϋπολογισμού στη διάρκεια του οικονομικού έτους δεν επαρκεί για την κάλυψη των αναγκαίων δαπανών, το Ευρωπαϊκό Κοινοβούλιο και το Συμβούλιο επιδιώκουν την εξεύρεση επείγουσας λύσης, κατόπιν προτάσεως της Επιτροπής και με βάση το άρθρο 2 του κανονισμού ΠΔΠ και το σημείο 10 της παρούσας συμφωνίας.

Στο πλαίσιο του κεφαλαίου ΚΕΠΠΑ του προϋπολογισμού, τα άρθρα στα οποία εγγράφονται οι ενέργειες ΚΕΠΠΑ, θα μπορούσαν να έχουν ως εξής:

- επιχειρήσεις διαχείρισης κρίσεων, πρόληψη, επίλυση και σταθεροποίηση συγκρούσεων, παρακολούθηση και υλοποίηση των διαδικασιών ειρήνευσης και ασφάλειας,

- μη διάδοση και αφοπλισμός,

- επείγοντα μέτρα,

- προπαρασκευαστικές ενέργειες και ενέργειες παρακολούθησης,

- ειδικοί απεσταλμένοι της Ευρωπαϊκής Ένωσης.

Το ποσό για τα μέτρα που εγγράφονται στο άρθρο που αναφέρεται στην τρίτη περίπτωση δεν μπορούν να υπερβαίνουν το 20% του συνολικού ποσού του κεφαλαίου ΚΕΠΠΑ του προϋπολογισμού.

24. Κάθε έτος, η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφάλειας (εφεξής η «Ύπατη Εκπρόσωπος» ζητεί τη γνώμη του Ευρωπαϊκού Κοινοβουλίου σχετικά με έγγραφο που καταρτίζει το Συμβούλιο, το οποίο θα διαβιβάζεται μέχρι τις 15 Ιουνίου του εν λόγω έτους, για τα κύρια θέματα και τις βασικές επιλογές της ΚΕΠΠΑ για το μέλλον, συμπεριλαμβανομένων των δημοσιονομικών επιπτώσεων για τον γενικό προϋπολογισμό της Ευρωπαϊκής Ένωσης και αξιολόγησης των μέτρων που άρχισαν το έτος ν-1. Επιπλέον, η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφάλειας ενημερώνει το Ευρωπαϊκό Κοινοβούλιο διοργανώνοντας κοινές διαβουλεύσεις τουλάχιστον πέντε φορές το χρόνο, στο πλαίσιο του τακτικού πολιτικού διαλόγου για την ΚΕΠΠΑ, που συμφωνούνται το αργότερο κατά τις διαβουλεύσεις της επιτροπής συνδιαλλαγής. Η συμμετοχή σ' αυτές τις συνεδριάσεις ορίζεται ως εξής:

25. Ευρωπαϊκό Κοινοβούλιο: τα προεδρεία των δύο σχετικών επιτροπών,

26. Συμβούλιο: ο πρόεδρος της επιτροπής πολιτικής και ασφαλείας.

Η Επιτροπή καλείται να συμμετέχει σε αυτές τις συνεδριάσεις.

Κάθε φορά που το Συμβούλιο εκδίδει απόφαση στον τομέα της ΚΕΠΠΑ η οποία συνεπάγεται δαπάνες, η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφάλειας κοινοποιεί στο Ευρωπαϊκό Κοινοβούλιο αμέσως, και εν πάση περιπτώσει το αργότερο εντός πέντε εργάσιμων ημερών από την τελική απόφαση, την εκτίμηση περί του προβλεπομένου κόστους («δημοσιονομικό δελτίο»), ειδικότερα όσον αφορά το χρονοδιάγραμμα, το απασχολούμενο προσωπικό, τη χρήση χώρων και υποδομών, τα μέσα μεταφοράς, τις ανάγκες κατάρτισης και τις ρυθμίσεις ασφαλείας.

Η Επιτροπή ενημερώνει ανά τρίμηνο την αρμόδια για τον προϋπολογισμό αρχή σχετικά με την εκτέλεση των ενεργειών ΚΕΠΠΑ και τις δημοσιονομικές προβλέψεις για το υπόλοιπο του οικονομικού έτους.

E. συμμετοχή των θεσμικών οργάνων όσον αφορά θέματα αναπτυξιακήσ πολιτικήσ και του ευρωπαϊκού ταμείου ανάπτυξης

27. Η Επιτροπή θα καθιερώσει ένα κοινό διάλογο με το Ευρωπαϊκό Κοινοβούλιο για θέματα της αναπτυξιακής πολιτικής ανεξάρτητα από την πηγή χρηματοδότησής της. Ο έλεγχος του Ευρωπαϊκού Ταμείου Ανάπτυξης από το Ευρωπαϊκό Κοινοβούλιο θα ευθυγραμμιστεί κατά αναλογία και σε εθελοντική βάση με τον έλεγχο που θα προβλέπεται στο γενικό προϋπολογισμό της Ε.Ε., ιδίως του Μέσου για την Αναπτυξιακή Συνεργασία.

ΣΤ. συνεργασία των θεσμικών οργάνων κατά τη διαδικασία του προϋπολογισμού σχετικά με τις διοικητικές δαπάνες

28. Το Ευρωπαϊκό Κοινοβούλιο, το Συμβούλιο και η Επιτροπή επιζητούν την επίτευξη συμφωνίας για τον καταμερισμό των διοικητικών δαπανών κάθε έτος σε πρώιμο στάδιο της ετήσιας διαδικασίας προϋπολογισμού. Οι εκτιμήσεις δαπανών κάθε οργάνου θα περιλαμβάνουν εκτιμήσεις για τον ενδεχόμενο αντίκτυπο στον προϋπολογισμό των αλλαγών που επέρχονται στις διατάξεις του κανονισμού υπηρεσιακής κατάστασης των υπαλλήλων. Το Ευρωπαϊκό Κοινοβούλιο και το Συμβούλιο συμφωνούν να διασφαλίσουν την έκφραση αυτού του αντίκτυπου στο επίπεδο της εξουσιοδοτημένης πίστωσης για όλα τα όργανα.

Το Ευρωπαϊκό Κοινοβούλιο, το Συμβούλιο και η Επιτροπή συμφωνούν για μια σταδιακή μείωση του προσωπικού κατά 5% μεταξύ 2013 και 2018. Αυτή η μείωση εφαρμόζεται σε όλα τα θεσμικά όργανα, άλλα όργανα και οργανισμούς

ΜΕΡΟΣ III – ΧΡΗΣΤΗ ΔΗΜΟΣΙΟΝΟΜΙΚΗ ΔΙΑΧΕΙΡΙΣΗ ΤΩΝ ΚΟΝΔΥΛΙΩΝ ΤΗΣ ΕΕ

A. δημοσιονομικός προγραμματισμός

29. Η Επιτροπή υποβάλλει δύο φορές ετησίως, την πρώτη φορά τον Απρίλιο/Μάιο (μαζί με τα έγγραφα που συνοδεύουν το σχέδιο προϋπολογισμού) και τη δεύτερη φορά τον Δεκέμβριο/Ιανουάριο (μετά την έγκριση του προϋπολογισμού), πλήρη δημοσιονομικό προγραμματισμό για τους τομείς 1 (εκτός από την οικονομική, κοινωνική και γεωγραφική συνοχή), 2 (για το περιβάλλον και την αλιεία), 3 και 4 του δημοσιονομικού πλαισίου. Αυτό το έγγραφο, δομημένο ανά τομέα, τομέα πολιτικής και γραμμή του προϋπολογισμού θα πρέπει να προσδιορίζει:

(α) την ισχύουσα νομοθεσία με διάκριση μεταξύ πολυετών προγραμμάτων και ετήσιων ενεργειών:

- για τα πολυετή προγράμματα η Επιτροπή θα πρέπει να σημειώνει τη διαδικασία στο πλαίσιο της οποίας εγκρίθηκαν (συνήθης και ειδική νομοθετική διαδικασία), τη διάρκειά τους, το συνολικό δημοσιονομικό κονδύλιο και το διατιθέμενο ποσό για διοικητικές δαπάνες,

- για τις ετήσιες ενέργειες (πιλοτικά σχέδια, προπαρασκευαστικές ενέργειες, οργανισμοί) και ενέργειες που χρηματοδοτούνται στο πλαίσιο των αποκλειστικών προνομίων της Επιτροπής, πρέπει να παρέχονται πολυετείς εκτιμήσεις και τα περιθώρια που απομένουν στο πλαίσιο των εγκεκριμένων ανωτάτων ορίων που καθορίζονται στον [κατ' εξουσιοδότηση κανονισμό για τους κανόνες εφαρμογής του δημοσιονομικού κανονισμού],

(β) τις εκκρεμείς νομοθετικές προτάσεις: τρέχουσες προτάσεις της Επιτροπής, με την τελευταία επικαιροποίηση.

Η Επιτροπή θα πρέπει να ορίσει τρόπους διασταυρωμένων παραπομπών του δημοσιονομικού προγράμματος με το νομοθετικό της πρόγραμμα ώστε να χορηγεί πιο ακριβείς και αξιόπιστες προβλέψεις. Για κάθε νομοθετική πρόταση, η Επιτροπή θα πρέπει να σημειώνει εάν περιλαμβάνεται στον προγραμματισμό Απριλίου-Δεκεμβρίου. Η αρμόδια για τον προϋπολογισμό αρχή θα πρέπει ιδίως να ενημερώνεται για:

(α) όλες τις νέες νομοθετικές πράξεις που εγκρίθηκαν, αλλά δεν συμπεριλήφθηκαν στο έγγραφο του Απριλίου-Δεκεμβρίου (με τα αντίστοιχα ποσά),

(β) τη νομοθεσία που προβλέπει το ετήσιο πρόγραμμα νομοθετικής εργασίας της Επιτροπής, με αναγραφή των ενεργειών που θα έχουν πιθανόν δημοσιονομικές επιπτώσεις (ναι/όχι).

Εφόσον είναι απαραίτητο, η Επιτροπή θα πρέπει να σημειώνει τον αναπρογραμματισμό που προέκυψε από τις νέες νομοθετικές προτάσεις.

B. οργανισμοι και ευρωπαϊκα σχολεια

30. Πριν υποβάλλει την πρότασή της για τη σύσταση νέου οργανισμού, η Επιτροπή υποβάλλει ορθή, πλήρη και αντικειμενική αξιολόγηση αντικτύπου, λαμβάνοντας μεταξύ άλλων υπόψη την κρίσιμη μάζα από άποψη προσωπικού και αρμοδιοτήτων, τις πτυχές κόστους- οφέλους, τον αντίκτυπο σε εθνικές και ενωσιακές δραστηριότητες και τις δημοσιονομικές επιπτώσεις για τον υπόψη τομέα δαπανών. Βάσει των πληροφοριών αυτών και υπό την επιφύλαξη των νομοθετικών διαδικασιών που διέπουν τη σύσταση του σχετικού οργανισμού, τα δύο σκέλη της αρμόδιας για τον προϋπολογισμό αρχής δεσμεύονται, στο πλαίσιο της δημοσιονομικής συνεργασίας, να καταλήξουν εγκαίρως σε συμφωνία σχετικά με τη χρηματοδότηση του εν λόγω οργανισμού.

Πρέπει να εφαρμοστούν τα ακόλουθα διαδικαστικά μέτρα:

- Πρώτον, η Επιτροπή παρουσιάζει συστηματικά κάθε πρόταση για τη σύσταση νέου οργανισμού στην πρώτη τριμερή σύσκεψη μετά την έγκριση της πρότασής της, και υποβάλλει το δημοσιονομικό δελτίο που συνοδεύει τη νομική πράξη η οποία προτείνει τη σύσταση του οργανισμού και περιγράφει τις συνέπειές της για την υπόλοιπη περίοδο του δημοσιονομικού προγραμματισμού.

- Δεύτερον, λαμβανομένης υπόψη της προόδου που σημειώνεται στη νομοθετική διαδικασία, και υπό την προϋπόθεση ότι κάθε σκέλος της αρμόδιας για τον προϋπολογισμό αρχής μπορεί να λάβει θέση για τις δημοσιονομικές επιπτώσεις της πρότασης πριν την έγκριση της νομικής πράξης, η δημιουργία του νέου οργανισμού συμπεριλαμβάνεται στην ημερήσια διάταξη της επόμενης τριμερούς σύσκεψης (σε επείγουσες περιπτώσεις, σε απλουστευμένη μορφή), προκειμένου να επιτευχθεί συμφωνία για τη χρηματοδότηση.

- Τρίτον, η συμφωνία που επιτυγχάνεται στη διάρκεια τριμερούς σύσκεψης επιβεβαιώνεται σε κοινή δήλωση, υπό την προϋπόθεση ότι εγκρίνεται από κάθε σκέλος της αρμόδιας για τον προϋπολογισμό αρχής σύμφωνα με τον εσωτερικό κανονισμό του.

Η ίδια διαδικασία εφαρμόζεται σε κάθε τροποποίηση της νομοθετικής πράξης σύστασης ενός οργανισμού που επηρεάζει τους πόρους του εν λόγω οργανισμού.

Σε περίπτωση που τα καθήκοντα ενός οργανισμού τροποποιηθούν σημαντικά χωρίς τροποποίηση της νομοθετικής πράξης σύστασης του εν λόγω οργανισμού, η Επιτροπή ενημερώνει την αρμόδια για τον προϋπολογισμό αρχή μέσω ενός αναθεωρημένου δημοσιονομικού δελτίου, επιτρέποντας στα δύο σκέλη της αρχής να καταλήξουν εγκαίρως σε συμφωνία σχετικά με τη χρηματοδότηση του εν λόγω οργανισμού.

Όταν προβλέπεται σύσταση νέου Ευρωπαϊκού σχολείου από το διοικητικό συμβούλιο, εφαρμόζεται παρόμοια διαδικασία όσον αφορά τις σχετικές δημοσιονομικές επιπτώσεις στον προϋπολογισμό της ΕΕ.

Βρυξέλλες,

Για το Ευρωπαϊκό Κοινοβούλιο Για το Συμβούλιο Για την Επιτροπή

Ο Πρόεδρος Ο Πρόεδρος Μέλος της Επιτροπής

ΠΑΡΑΡΤΗΜΑ - ΔΙΟΡΓΑΝΙΚΗ ΣΥΝΕΡΓΑΣΙΑ ΚΑΤΑ ΤΗ ΔΙΑΔΙΚΑΣΙΑ ΤΟΥ ΠΡΟΫΠΟΛΟΓΙΣΜΟΥ

Μέρος Α. Χρονοδιάγραμμα της διαδικασίας του προϋπολογισμού

31. Τα θεσμικά όργανα ακολουθούν το χρονοδιάγραμμα που καθορίζεται στα σημεία 2, 3, 5, 11, 12, 13, 14 και 15 κατωτέρω για τα διάφορα στάδια της διαδικασίας του προϋπολογισμού. Σε εύθετο χρόνο πριν την έναρξη της διαδικασίας του προϋπολογισμού, μπορούν να συμφωνήσουν, εφόσον χρειάζεται, σχετικά με κάθε προσαρμογή που κρίνεται αναγκαία σ’ αυτό το χρονοδιάγραμμα.

Μέρος Β. Προτεραιότητες της διαδικασίας του προϋπολογισμού

32. Σε εύθετο χρόνο, πριν την έγκριση του σχεδίου του προϋπολογισμού από την Επιτροπή και το αργότερο τον Απρίλιο, πραγματοποιείται, κατόπιν συμφωνίας, τριμερής σύσκεψη για να συζητηθούν οι πιθανές προτεραιότητες του προϋπολογισμού για το ερχόμενο οικονομικό έτος.

Μέρος Γ. Κατάρτιση του σχεδίου του προϋπολογισμού και επικαιροποίηση των εκτιμήσεων

33. Τα θεσμικά όργανα, εκτός της Επιτροπής, καλούνται να εγκρίνουν τη δήλωσή τους για τις εκτιμήσεις το αργότερο πριν το τέλος του Μαρτίου.

34. Πριν από την έγκριση των καταστάσεων πρoβλέψεωv, το Ευρωπαϊκό Κοινοβούλιο, το Συμβούλιο και η Επιτροπή συμφωνούν για τις κατευθύνσεις που αφορούν την επιθυμητή ετήσια μεταβολή του επιπέδου των διοικητικών δαπανών για όλα τα θεσμικά όργανα.

35. Η Επιτροπή εγκρίνει το σχέδιο του προϋπολογισμού την τελευταία εβδομάδα του Απριλίου ή το αργότερο κατά την πρώτη εβδομάδα του Μαΐου. Η Επιτροπή ολοκληρώνει το σχέδιο προϋπολογισμού, συμπεριλαμβανομένης της γενικής δήλωσης εσόδων και το διαθέτει επισήμως πριν το τέλος του Μαΐου.

36. Η Επιτροπή υποβάλλει κάθε χρόνο, σχέδιο προϋπολογισμού το οποίο αντιστοιχεί προς τις πραγματικές ανάγκες χρηματοδότησης της Ευρωπαϊκής Ένωσης.

Το σχέδιο αυτό λαμβάνει υπόψη:

α) τις προβλέψεις για τα διαρθρωτικά ταμεία οι οποίες παρέχονται από τα κράτη μέλη,

β) την ικανότητα εκτέλεσης των πιστώσεων, επιδιώκοντας τη διατήρηση του αυστηρού συσχετισμού μεταξύ πιστώσεων ανάληψης υποχρεώσεων και πιστώσεων πληρωμών,

γ) τις δυνατότητες ανάληψης νέων πολιτικών μέσω πιλοτικών σχεδίων ή/και νέων προπαρασκευαστικών ενεργειών ή με τη συνέχιση πολυετών ενεργειών που οδεύουν προς το τέλος τους, αφού προηγουμένως εκτιμήσει τις προϋποθέσεις για την επίτευξη βασικής πράξης κατά την έννοια του άρθρου 49 του δημοσιονομικού κανονισμού (ορισμός βασικής πράξης, ανάγκη βασικής πράξης για την εκτέλεση και εξαιρέσεις),

δ) την ανάγκη να εξασφαλισθεί ότι κάθε μεταβολή των δαπανών σε σχέση με το προηγούμενο οικονομικό έτος θα είναι σύμφωνη με τις επιταγές της δημοσιονομικής πειθαρχίας.

37. Τα θεσμικά όργανα αποφεύγουν, στο μέτρο του δυνατού, την εγγραφή στον προϋπολογισμό γραμμών που αφορούν επιχειρησιακές δαπάνες τα ποσά των οποίων είναι ασήμαντα.

38. Τα δυο σκέλη της αρμόδιας για τον προϋπολογισμό αρχής αναλαμβάνουν επίσης τη δέσμευση να συνεκτιμούν την αξιολόγηση των δυνατοτήτων εκτέλεσης του προϋπολογισμού, την οποία περιλαμβάνει η Επιτροπή στα σχέδιά της, καθώς και στο πλαίσιο της εκτέλεσης του τρέχοντος προϋπολογισμού.

39. Με γνώμονα τη χρηστή δημοσιονομική διαχείριση και λόγω των επιπτώσεων που έχουν οι σημαντικές μεταβολές της ονοματολογίας του προϋπολογισμού, ως προς τους τίτλους και τα κεφάλαια, στις υποχρεώσεις αναφοράς των υπηρεσιών της Επιτροπής όσον αφορά τη διαχείριση, τα δύο σκέλη της αρμόδιας για τον προϋπολογισμό αρχής δεσμεύονται να εξετάζουν κατά τη διαδικασία συνδιαλλαγής κάθε σημαντική αλλαγή μαζί με την Επιτροπή.

40. Έως τη σύγκληση της επιτροπής συνδιαλλαγής, η Επιτροπή μπορεί, εάν χρειάζεται, να τροποποιήσει το σχέδιο του προϋπολογισμού σύμφωνα με το άρθρο 314 παράγραφος 2 της ΣΛΕΕ ακόμη και με διορθωτική επιστολή για την επικαιροποίηση των εκτιμήσεων των δαπανών για τη γεωργία. Η Επιτροπή υποβάλλει προς εξέταση στα δύο σκέλη της αρμόδιας για τον προϋπολογισμό αρχής τις πληροφορίες για τις επικαιροποιήσεις μόλις αυτές καταστούν διαθέσιμες. Παρέχει στην αρμόδια για τον προϋπολογισμό αρχή όλα τα απαιτούμενα δικαιολογητικά στοιχεία.

Μέρος Δ. Διαδικασία του προϋπολογισμού πριν τη συνδιαλλαγή

41. Συγκαλείται τριμερής σύσκεψη σε εύθετο χρόνο πριν την ανάγνωση εκ μέρους του Συμβουλίου, ώστε να μπορέσουν τα θεσμικά όργανα να ανταλλάξουν απόψεις σχετικά με το σχέδιο προϋπολογισμού.

42. Προκειμένου η Επιτροπή να είναι σε θέση να εκτιμήσει εγκαίρως τη δυνατότητα εκτέλεσης των τροπολογιών που προβλέπονται από την αρμόδια για τον προϋπολογισμό αρχή, με σκοπό τη δημιουργία νέων προπαρασκευαστικών ενεργειών/πιλοτικών σχεδίων ή την παράταση των υφισταμένων, τα δύο σκέλη της αρμόδιας για τον προϋπολογισμό αρχής ενημερώνουν την Επιτροπή μέχρι τα μέσα Ιουνίου για τις προθέσεις τους στον τομέα αυτό, ούτως ώστε να πραγματοποιηθεί η πρώτη συζήτηση κατά την τριμερή σύσκεψη.

43. Το Συμβούλιο ολοκληρώνει την ανάγνωσή του μέχρι το τέλος Ιουλίου το αργότερο.

44. Η επιτροπή προϋπολογισμών του Ευρωπαϊκού Κοινοβουλίου ψηφίζει για την εκ μέρους της ανάγνωση μέχρι το τέλος Σεπτεμβρίου ή αρχές Οκτωβρίου το αργότερο και η Ολομέλεια του Ευρωπαϊκού Κοινοβουλίου ψηφίζει για την εκ μέρους της ανάγνωση στα μέσα Οκτωβρίου.

45. Η τριμερής σύσκεψη μπορεί να συγκληθεί με τις ψήφους της ολομέλειας του Ευρωπαϊκού Κοινοβουλίου.

Μέρος Ε. Διαδικασία συνδιαλλαγής

46. Αν το Ευρωπαϊκό Κοινοβούλιο ψηφίσει τροπολογίες για τη θέση του Συμβουλίου, ο Πρόεδρος του Συμβουλίου, κατά τη διάρκεια της ίδιας ολομέλειας, καταγράφει τις διαφορές στις θέσεις των δύο οργάνων και δίνει τη γνώμη του/της στον Πρόεδρο του ΕΚ προκειμένου να συγκληθεί άμεσα η επιτροπή συνδιαλλαγής. Η επιστολή σύγκλησης της επιτροπής συνδιαλλαγής θα αποσταλεί το αργότερο έως την πρώτη εργάσιμη ημέρα της εβδομάδας μετά το τέλος της κοινοβουλευτικής περιόδου κατά την οποία πραγματοποιήθηκε η ολομέλεια και η περίοδος συνδιαλλαγής θα ξεκινήσει την επόμενη ημέρα. Η περίοδος των 21 ημερών υπολογίζεται σύμφωνα με τον κανονισμό (ΕΟΚ, Ευρατόμ) αριθ. 1182/71 περί καθορισμού των κανόνων που εφαρμόζονται στις προθεσμίες, ημερομηνίες και διορίες.

47. Αν το Συμβούλιο δεν μπορεί να συμφωνήσει για όλες τις τροπολογίες που έχουν ψηφιστεί από το Ευρωπαϊκό Κοινοβούλιο, θα επιβεβαιώσει τη θέση του μέσω επιστολής πριν την πρώτη τριμερή σύσκεψη που προβλέπεται κατά τη διάρκεια της περιόδου συνδιαλλαγής. Στην περίπτωση αυτή, η επιτροπή συνδιαλλαγής θα συνεχίσει υπό τους όρους που αναφέρονται στις κάτωθι παραγράφους.

48. Η προεδρία της επιτροπής συνδιαλλαγής ασκείται από κοινού από εκπροσώπους του Ευρωπαϊκού Κοινοβουλίου και του Συμβουλίου. Στις συνεδριάσεις της επιτροπής προεδρεύει ο συμπρόεδρος του θεσμικού οργάνου στο οποίο γίνεται η συνεδρίαση. Κάθε θεσμικό όργανο, σύμφωνα με τον εσωτερικό κανονισμό του, ορίζει τους συμμετέχοντες από αυτό σε κάθε συνεδρίαση και διατυπώνει την εντολή του για τις διαπραγματεύσεις.

49. Σύμφωνα με το άρθρο 314(5) ΣΛΕΕ, δεύτερη υποπαράγραφος, η Επιτροπή συμμετέχει στις εργασίες της επιτροπής συνδιαλλαγής και αναλαμβάνει όλες τις απαραίτητες πρωτοβουλίες με σκοπό την προσέγγιση των θέσεων του Ευρωπαϊκού Κοινοβουλίου και του Συμβουλίου.

50. Τριμερείς συσκέψεις λαμβάνουν χώρα καθ' όλη τη διάρκεια της διαδικασίας συνδιαλλαγής, σε διαφορετικά επίπεδα εκπροσώπησης, με σκοπό την επίλυση εκκρεμών ζητημάτων και την προετοιμασία του εδάφους για συμφωνία που πρέπει να επιτευχθεί στην επιτροπή συνδιαλλαγής.

51. Η συνεδρίαση της επιτροπής συνδιαλλαγής και οι τριμερείς συσκέψεις πραγματοποιούνται εναλλακτικά στα κτίρια του Ευρωπαϊκού Κοινοβουλίου και του Συμβουλίου, με σκοπό την ισότιμη χρήση των εγκαταστάσεων, συμπεριλαμβανομένων των υπηρεσιών διερμηνείας.

52. Οι ημερομηνίες των συνεδριάσεων της επιτροπής συνδιαλλαγής και των τριμερών συσκέψεων καθορίζονται εκ των προτέρων πριν την έναρξη της διαδικασίας προϋπολογισμού κατόπιν συμφωνίας των τριών αυτών οργάνων.

53. Ένα κοινό σύνολο εγγράφων (έγγραφα εισαγωγής) τα οποία συγκρίνουν τα διάφορα βήματα της διαδικασίας προϋπολογισμού θα διατεθούν στην επιτροπή συνδιαλλαγής [5] . Θα περιλαμβάνει «συγκριτικά» αριθμητικά στοιχεία, τα σύνολα ανά τίτλο του δημοσιονομικού πλαισίου και ένα ενοποιημένο έγγραφο με αριθμητικά στοιχεία και παρατηρήσεις για όλες τις γραμμές του προϋπολογισμού που θεωρούνται τεχνικά «ανοικτές». Υπό την επιφύλαξη της τελικής απόφασης της επιτροπής συνδιαλλαγής, ένα συγκεκριμένο έγγραφο θα παρουσιάζει όλες τις γραμμές του προϋπολογισμού που θεωρούνται τεχνικά κλειστές [6] . Τα έγγραφα αυτά θα ταξινομηθούν βάσει της ονοματολογίας του προϋπολογισμού.

Άλλα έγγραφα θα επισυναφθούν επίσης στα έγγραφα εισαγωγής για την επιτροπή συνδιαλλαγής, συμπεριλαμβανομένης μιας επιστολής της Επιτροπής για τη δυνατότητα εκτέλεσης της θέσης του Συμβουλίου και των τροπολογιών του Ευρωπαϊκού Κοινοβουλίου και μια πιθανή επιστολή(ές) από άλλα όργανα για τη θέση του Συμβουλίου και τις τροπολογίες του Ευρωπαϊκού Κοινοβουλίου.

54. Προκειμένου να επιτευχθεί συμφωνία έως το τέλος της περιόδου συνδιαλλαγής, οι τριμερείς συσκέψεις:

55. ορίζουν το εύρος των διαπραγματεύσεων των θεμάτων του προϋπολογισμού προς συζήτηση,

56. εγκρίνουν τον κατάλογο των γραμμών του προϋπολογισμού που θεωρούνται τεχνικά κλειστές, βάσει της τελικής συμφωνίας για ολόκληρο τον προϋπολογισμό του οικονομικού έτους,

57. συζητούν θέματα που υπάγονται στην τρίτη περίπτωση με σκοπό την επίτευξη πιθανών συμφωνιών από την επιτροπή συνδιαλλαγής,

58. εξετάζουν θεματικά ζητήματα, συμπεριλαμβανομένων των τίτλων του πολυετούς δημοσιονομικού πλαισίου.

Τα προσωρινά συμπεράσματα θα συνταχθούν από κοινού κατά τη διάρκεια ή αμέσως μετά από κάθε τριμερή σύσκεψη, ταυτόχρονα με την ημερήσια διάταξη της επόμενης σύσκεψης. Τα συμπεράσματα αυτά θα καταγραφούν από το όργανο που διεξάγει την τριμερή σύσκεψη και θα θεωρηθούν ως προσωρινά εγκεκριμένα μετά από 24 ώρες υπό την επιφύλαξη της τελικής απόφασης της επιτροπής συνδιαλλαγής.

59. Οι συνεδριάσεις της επιτροπής συνδιαλλαγής θα καθιστούν διαθέσιμα τα συμπεράσματα των τριμερών συσκέψεων και ένα έγγραφο με τις γραμμές του προϋπολογισμού για το οποίο έχει επιτευχθεί προσωρινή συμφωνία κατά τη διάρκεια των τριμερών συσκέψεων για πιθανή έγκριση.

60. Το κοινό κείμενο που προβλέπεται στο άρθρο 314(5) της ΣΛΕΕ συντάσσεται από τις γραμματείες του Ευρωπαϊκού Κοινοβουλίου και του Συμβουλίου με τη βοήθεια της Επιτροπής. Θα αποτελείται από ένα εισαγωγικό νομικό έγγραφο, το οποίο περιέχει την ημερομηνία της συμφωνίας στην επιτροπή συνδιαλλαγής και παραρτήματα, τα οποία θα περιλαμβάνουν:

61. «συγκριτικά» αριθμητικά στοιχεία για όλα τα στοιχεία του προϋπολογισμού και συνοπτικά αριθμητικά στοιχεία ανά τίτλο του δημοσιονομικού πλαισίου,

62. ένα ενοποιημένο έγγραφο, το οποίο αναγράφει αριθμητικά στοιχεία και τελικό κείμενο όλων των γραμμών που τροποποιήθηκαν κατά τη συνδιαλλαγή,

63. τον κατάλογο των γραμμών που δεν τροποποιήθηκαν ως προς το σχέδιο του προϋπολογισμού ή τη θέση του Συμβουλίου επ’ αυτού.

Η επιτροπή συνδιαλλαγής δύναται επίσης να εγκρίνει συμπεράσματα και πιθανές κοινές δηλώσεις σε σχέση με τον προϋπολογισμό.

64. Το κοινό κείμενο θα μεταφραστεί σε όλες τις γλώσσες (από τις υπηρεσίες του Ευρωπαϊκού Κοινοβουλίου) και θα υποβληθεί προς έγκριση από τα δύο σκέλη της αρμόδιας για τον προϋπολογισμό αρχής εντός 14 ημερών από την ημερομηνία που έπεται της ημερομηνίας συμφωνίας του κοινού κειμένου σύμφωνα με το σημείο 26.

Ο προϋπολογισμός θα υπόκειται σε νομική-γλωσσική οριστικοποίηση μετά την έγκριση του κοινού κειμένου, ενσωματώνοντας τα παραρτήματα του κοινού κειμένου με τις γραμμές του προϋπολογισμού που δεν τροποποιήθηκαν κατά τη διαδικασία συνδιαλλαγής.

65. Το όργανο στο οποίο διεξάγεται η σύσκεψη (τριμερής ή συνδιαλλαγής) θα παρέχει τις υπηρεσίες διερμηνείας με ένα πλήρες γλωσσικό καθεστώς που ισχύει για όλες τις συνεδριάσεις της επιτροπής συνδιαλλαγής και ένα ad hoc γλωσσικό καθεστώς για τις τριμερείς συσκέψεις.

Το όργανο στο οποίο διεξάγεται η σύσκεψη θα διασφαλίσει την αναπαραγωγή και διανομή των εγγράφων της συνεδρίασης.

Οι υπηρεσίες των τριών οργάνων θα συνεργαστούν για την κωδικοποίηση των αποτελεσμάτων των διαπραγματεύσεων προκειμένου να οριστικοποιηθεί το κοινό κείμενο. Μέρος ΣΤ.

Διορθωτικοί προϋπολογισμοί

Γενικές αρχές

66. Έχοντας υπόψη ότι οι διορθωτικοί προϋπολογισμοί επικεντρώνονται συνήθως σε ειδικά και συχνά επείγοντα ζητήματα, τα θεσμικά όργανα συμφωνούν σχετικά με τις παρακάτω αρχές για να διασφαλίσουν την κατάλληλη διοργανική συνεργασία για την ομαλή και ταχεία έγκριση των διορθωτικών προϋπολογισμών και παράλληλα να αποτρέψουν, στο μέτρο του δυνατού, την υποχρέωση να συγκληθεί συνεδρίαση συνδιαλλαγής για διορθωτικούς προϋπολογισμούς.

67. Στο μέτρο του δυνατού, τα θεσμικά όργανα προσπαθούν να περιορίσουν τον αριθμό των διορθωτικών προϋπολογισμών.

Χρονοδιάγραμμα

68. Η Επιτροπή ενημερώνει εκ των προτέρων τα δύο σκέλη της αρμόδιας για τον προϋπολογισμό αρχής σχετικά με τις πιθανές ημερομηνίες έγκρισης των σχεδίων των διορθωτικών προϋπολογισμών με την επιφύλαξη της τελικής ημερομηνίας έγκρισης.

69. Σύμφωνα με τον εσωτερικό κανονισμό του, κάθε σκέλος της αρμόδιας για τον προϋπολογισμό αρχής προσπαθεί να εξετάσει το σχέδιο διορθωτικού προϋπολογισμού που προτείνει η Επιτροπή το ταχύτερο δυνατό μετά την έγκριση εκ μέρους της Επιτροπής.

70. Για την επιτάχυνση της διαδικασίας, τα δύο σκέλη της αρμόδιας για τον προϋπολογισμό αρχής εξασφαλίζουν το συντονισμό, στο μέτρο του δυνατού, των αντίστοιχων χρονοδιαγραμμάτων τους ώστε η διαδικασία αυτή να μπορεί να διεξαχθεί με συνεκτικό και συγκλίνοντα τρόπο. Επιδιώκουν επομένως το ταχύτερο δυνατό να καταρτίσουν ένα ενδεικτικό χρονοδιάγραμμα για τα διάφορα στάδια που οδηγούν στην τελική έγκριση του διορθωτικού προϋπολογισμού.

Τα δύο σκέλη της αρμόδιας για τον προϋπολογισμό αρχής λαμβάνουν υπόψη τον σχετικά επείγοντα χαρακτήρα του διορθωτικού προϋπολογισμού και την ανάγκη έγκρισής του σε εύθετο χρόνο ώστε να εφαρμοστεί στη διάρκεια του οικείου έτους.

Συνεργασία κατά την ανάγνωση από κάθε σκέλος της αρμόδιας για τον προϋπολογισμό αρχής

71. Τα θεσμικά όργανα θα συνεργαστούν με καλή πίστη καθ' όλη τη διάρκεια της διαδικασίας που θα οδηγήσει, στο μέτρο του δυνατού, στην έγκριση των διορθωτικών προϋπολογισμών σε έγκαιρο στάδιο της διαδικασίας.

Εάν χρειάζεται και όταν υπάρχει πιθανή απόκλιση, κάθε σκέλος της αρμόδιας για τον προϋπολογισμό αρχής, πριν λάβει την τελική του θέση σχετικά με τον διορθωτικό προϋπολογισμό, ή η Επιτροπή, μπορεί να προτείνει τη σύγκληση ειδικής τριμερούς σύσκεψης για να συζητηθούν οι αποκλίσεις και να καταβληθούν προσπάθειες για την επίτευξη συμβιβασμού.

72. Όλα τα σχέδια διορθωτικών προϋπολογισμών που προτείνει η Επιτροπή και τα οποία δεν έχουν ακόμη εγκριθεί τελικά εγγράφονται συστηματικά στην ημερήσια διάταξη των τριμερών συσκέψεων που προγραμματίζονται για την ετήσια διαδικασία του προϋπολογισμού. Η Επιτροπή υποβάλλει τα σχέδια διορθωτικών προϋπολογισμών και τα δύο σκέλη της αρμόδιας για τον προϋπολογισμό αρχής κοινοποιούν, στο μέτρο του δυνατού, τις αντίστοιχες θέσεις τους πριν την τριμερή σύσκεψη.

73. Εάν επιτευχθεί συμβιβασμός κατά την τριμερή σύσκεψη, κάθε σκέλος της αρμόδιας για τον προϋπολογισμό αρχής δεσμεύεται να λάβει υπόψη του τα αποτελέσματα της τριμερούς σύσκεψης στη διάρκεια των συζητήσεων για τον διορθωτικό προϋπολογισμό σύμφωνα με τη Συνθήκη και τον εσωτερικό κανονισμό του.

Συνεργασία μετά την ανάγνωση από κάθε σκέλος της αρμόδιας για τον προϋπολογισμό αρχής

74. Εάν το Ευρωπαϊκό Κοινοβούλιο εγκρίνει χωρίς τροπολογίες τη θέση του Συμβουλίου, εγκρίνεται ο διορθωτικός προϋπολογισμός.

75. Εάν το Ευρωπαϊκό Κοινοβούλιο εγκρίνει τις τροπολογίες με πλειοψηφία των μελών του, εφαρμόζεται το άρθρο 314 παράγραφος 4 εδάφιο γ) της ΣΛΕΕ. Εντούτοις, πριν συνεδριάσει η επιτροπή συνδιαλλαγής συγκαλείται τριμερής σύσκεψη.

76. Εάν επιτευχθεί συμφωνία κατά την τριμερή σύσκεψη και με την επιφύλαξη συμφωνίας κάθε σκέλους της αρμόδιας για τον προϋπολογισμό αρχής σχετικά με τα αποτελέσματα της τριμερούς σύσκεψης, η συνδιαλλαγή κλείνει με ανταλλαγή επιστολών χωρίς να συνεδριάσει η επιτροπή συνδιαλλαγής.

77. Εάν δεν επιτευχθεί συμφωνία κατά την τριμερή σύσκεψη, η επιτροπή συνδιαλλαγής συνεδριάζει και οργανώνει τις εργασίες της ανάλογα με τις περιστάσεις, με στόχο να ολοκληρώσει, στο μέτρο του δυνατού, τη διαδικασία λήψης αποφάσεων πριν την προθεσμία των 21 ημερών που καθορίζεται στο άρθρο 314 παράγραφος 6 της ΣΛΕΕ. Η επιτροπή συνδιαλλαγής μπορεί να ολοκληρώσει τις εργασίες της με ανταλλαγή επιστολών.

[1] EE L, σ. .

[2] EE L, σ. .

[3] ΕΕ C 139 της 14.6.2006, σ. 1.

[4] ΕΕ C 89 της 22.04.1975, σ. 1.

[5] Τα διάφορα βήματα θα περιλαμβάνουν: τον προϋπολογισμό του τρέχοντος δημοσιονομικού έτους (συμπεριλαμβανομένων των εγκεκριμένων προϋπολογισμών τροποποίησης), το αρχικό σχέδιο του προϋπολογισμού, τη θέση του Συμβουλίου για το σχέδιο προϋπολογισμού, τις τροπολογίες του Ευρωπαϊκού Κοινοβουλίου για τη θέση του Συμβουλίου και τις επιστολές τροποποίησης που υποβάλλονται από την Επιτροπή (εάν δεν έχουν ήδη εγκριθεί πλήρως από όλα τα όργανα).

[6] Μια γραμμή του προϋπολογισμού που θεωρείται τεχνικά κλειστή είναι μια γραμμή για την οποία δεν υπάρχει διαφωνία μεταξύ του Ευρωπαϊκού Κοινοβουλίου και του Συμβουλίου και για την οποία δεν έχει υποβληθεί επιστολή τροποποίησης.